Gewapende rowers slaan toe op lughaweDie lughawe in Port Elizabeth. Foto: ANA Twee gewapende rowers het Dinsdagoggend vroeg veiligheidswagte by die Port Elizabethse lughawe met vuurwapens aangehou voordat hulle met ŉ onbevestigde bedrag kontant op die vlug geslaan het. Die rooftog het glo by die Suid-Afrikaanse Lughawensmaatskappy (Acsa) se kantoor oorkant die Wimpy-restaurant plaasgevind. Kol. Priscilla Naidu, woordvoerder van die polisie, het gesê twee werknemers was omstreeks 05:30 besig om geld uit die kaartjiemasjiene by die lughawe te haal toe hulle van die kontant en hul selfone beroof is. Naidu het nie bevestig hoeveel geld gesteel is nie. “Twee verdagtes, wie se gesigte bedek was, het die werknemers in die veiligheidskamer ingestamp waarheen hulle die geld geneem het en het vuurwapens op hulle gerig. Die verdagtes het in ŉ voertuig van die toneel gevlug,” het Naidu gesê. Geen skote is tydens die voorval afgevuur nie. Daar word verneem die veiligheidswagte het binne-in die stoorkamer teen die deur geslaan en om hulp geroep. ŉ Lid van die publiek het glo die hulpkrete gehoor en ander veiligheidswagte geroep om te kom help. ŉ Saak van sakeroof word ondersoek. Niemand is nog in hegtenis geneem nie.